b'\n_START_ARTICLE_\nKresna no\xc4\x8d\n_START_PARAGRAPH_\nKresna no\xc4\x8d (pesni\xc5\xa1ka zbirka) je pesni\xc5\xa1ka zbirka Svetlane Makarovi\xc4\x8d. Zbirka je iz\xc5\xa1la leta 1968 pri Dr\xc5\xbeavni zalo\xc5\xbebi Slovenije.\n_START_SECTION_\nVsebina\n_START_PARAGRAPH_\nZbirko sestavlja 13 tridelnih pesmi. Knjiga delno nadaljuje lirsko izpovednost iz predhodne pesni\xc5\xa1ke zbirke Somrak, sicer pa subjektivno ob\xc4\x8dutenje prera\xc5\xa1\xc4\x8da v objektivno. Usoda posameznika postaja usoda \xc4\x8dloveka nasploh. Pesni\xc5\xa1ki svet Kresne no\xc4\x8di zaznamujeta tujost in odtujenost, ki prevevata tudi prvo pesem Tujci._NEWLINE_V pesmih prevladujejo podobe iz narave, ki se magi\xc4\x8dno me\xc5\xa1ajo s prizori iz mesta, kme\xc4\x8dkega okolja in obmorskega sveta. Bestiarij pesni\xc5\xa1ke zbirke naseljujejo lisice, ribe, ma\xc4\x8dke, ka\xc4\x8de; po \xc5\xa1tevil\xc4\x8dnosti izstopajo \xc5\xbeu\xc5\xbeelke (pajki, hro\xc5\xa1\xc4\x8di, metulji) in ptice (sove, vrabci, grlice). Zgodbe v pesmih se odvijajo ve\xc4\x8dinoma okrog \xc5\xbeenskih likov, kot so deklica, plesalka, mese\xc4\x8dnica in princesa.'